Source: http://scripta.kotus.fi/visk/sisallys.php?p=177
Timestamp: 2020-07-05 12:05:15+00:00

Document:
VISK - § 177 Pitkä vs. lyhyt U: korkeus ja ohuus
SISÄLLYS > SANAT > Nominijohdokset > Substantiivijohdokset > Ominaisuudennimet: kuum-uus, velje-ys > § 177 Pitkä vs. lyhyt U: korkeus ja ohuus
Ominaisuudennimen johtimet ‑UUs ja ‑Us ovat semanttisesti identtisiä. Johdinten s-konsonanttiainesta vastaa muissa sijoissa kuin nominatiivissa t : d, monikossa ks:
‑Us : ‑Ude- : ‑Ut(e)- : ‑Uks(i)-
rikkaus : rikkauden : rikkautta : rikkautena : rikkauksia
‑UUs : ‑UUde- : ‑UUt(e)- : ‑UUks(i)-
innokkuus : innokkuuden : innokkuutta : innokkuutena : innokkuuksia
Asetelma 70 esittää ominaisuudennimien muodostuksen; johdinvariantin valinnan määrää kantasanan vartalotyyppi. Joihinkin vartalotyyppeihin voi liittyä sekä Us- että UUs-johdin (» § 178 ryhmät b–d). Johdin liittyy yleensä kantasanan vahvaan vokaalivartaloon; poikkeuksena ovat komparaatiojohdoskantainen tyyppi paremm-uus sekä sanat emänn-yys ja isänn-yys, joissa kantavartalo on heikossa asteessa.
Asetelma 70: Ominaisuudennimien muodostus
Kanta -UUs -Us
A-vartalo kuumuus, selvyys; isyys
AA-vartalo harmaus, hitaus, liukkaus
e-vartalo nuoruus, pienuus, soisuus; lapsuus kaikkeus; naiseus, veljeys
ee-vartalo ahneus, kateus, terveys
i-vartalo kiltteys ~ kilttiys, rehtiys, siisteys; paavius, pappeus
ii-vartalo kauneus, raittius, tiiviys ~ tiiveys
O-vartalo heikkous, kuurous; nerous
U-vartalo hulluus, kesyys, paksuus
A-vartalo alastomuus, ihanuus, kuuluvuus, pätemättömyys, vetelyys; johtajuus
AA-vartalo mielekkyys; ehdokkuus, kuninkuus
eA-vartalo ilkeys, kalpeus, leveys
e-vartalo avoimuus, suomalaisuus; jäsenyys lyhyys, ohuus; neitsyys
i-vartalo aateluus, kumppanuus, naapuruus, pyrkyryys abstraktius, steriiliys; ministeriys, presidenttiys, rehtorius
O-vartalo kömpelyys, tökeryys; päällikkyys henkilöys, muusikkous
U-vartalo suosittuus, tunnettuus
Esimerkeissä on ensin adjektiivikantaisia ja puolipisteen jäljessä substantiivikantaisia tapauksia.
Variantti ‑Us liittyy U-, O- ja i-vartaloihin sekä osaan kaksitavuisia e-vartaloita. Lisäksi ‑Us liittyy pitkään vokaaliin päättyviin vartaloihin sekä eA-adjektiiveihin, AA-vartaloista kuitenkin vain kaksitavuisiin. Pitkä vokaaliaines lyhenee johtimen edellä (ahta-us < ahtaa‑, valmi-us < valmii-, korke-us < korkea). Kaksitavuisen i(i)-vartaloisen kannan sisältävissä johdoksissa on kantavartalon loppuvokaalin vaihtelua i ~ e (» § 178 ryhmä a).
Variantti ‑UUs liittyy lyhyeen A:han päättyviin vartaloihin, lyhyeen e:hen päättyviin vartaloihin (kaksitavuisista e-vartaloista vain osaan » § 178 ryhmä d) ja kolmi- tai useampitavuisiin AA-loppuisiin vartaloihin. Johtimen vokaali UU korvaa kantavartalon loppuvokaalin (lyhyen tai pitkän).
Muodostukseltaan morfofonologisesti poikkeuksellisia ovat mm. sanat lyhyys (< lyhye-), neitsyys, ohuus (esiintymättömiä ovat näitä vastaavat *ehyys, *kevyys) ja autuus (< autuaa-), valtius (< valtiaa-), laupeus (< laupiaa-), autius (< autio) sekä kaksitavuiseen AA-vartaloon perustuvat kookkuus (< kookkaa-), maukkuus, uljuus. Joistakin vartalotyypeistä ominaisuudennimi muodostetaan yhdysjohtimella ‑isUUs (» § 178 ryhmät e–g).
Huom. Ominaisuudennimen johdin ‑Us : ‑Ude- on yksikön nominatiivi- ja monikkomuodoissa samanasuinen kuin johdin ‑Us : ‑Ukse-, joka muodostaa teonnimiä ja muunkinlaisia nomineja (» § 232, 188, 196, 200). Paradigmojen samanasuiset muodot on seuraavassa kursivoitu; muissa yksikön taivutusmuodoissa kuin nominatiivissa johdostyypit eroavat toisistaan.
Ominaisuudennimi: rosvous (< rosvo) ’rosvona olo’
rosvous : rosvouden : rosvoutta : rosvoudet : rosvouksia
Teonnimi: rosvous (< rosvota) ’rosvoaminen’
rosvous : rosvouksen : rosvousta : rosvoukset : rosvouksia
Johdostyyppien osittaisesta yhteenlankeamisesta voi seurata ks-aineksen satunnainen esiintyminen ominaisuudennimenkin, etenkin leksikaalistuneen, yksikkömuodoissa, esim. aamuhartauksen piti – – (R); Hän syyllistyi myymälävarkaukseen – – (l). Näihin vertautuvat myös sellaiset Vs : VV ‑taivutteisista (eli varas-taivutustyypin » § 68) sanoista tavatut satunnaiset ks:lliset muodot kuin eväkset (TV), hirvaksia (k) (pro odotuksenmukaiset eväät, hirvaita). Joillain Vs : VV-sanoilla onkin vakiintuneena vaihtoehtona ks:llinen taivutus (havas : havaan ~ havaksen; olas, pallas). Tendenssiä ks:lliseen taivutukseen tukee osaltaan nominien produktiivinen s : kse‑taivutusmalli (ns. rikos-tyyppi » § 66), joka ulottuu myös vierassanoihin ja erisnimiin, esim. lihaksen, bensiksellä, apartamentoksessa, Auliksen, Kunnaksen, Carloksen, Theodorakiksen.

References: § 177
 § 177
 § 178
 § 178
 § 178
 § 178
 § 232
 § 68
 § 66